Document ID: 31996R1577

Padomes Regula (EK) Nr. 1577/96
(1996. gada 30. jūlijs),
ar ko ievieš īpašu pasākumu attiecībā uz noteiktiem pākšaugiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un it īpaši tā 42. un 43. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā ar Regulu (EEK) Nr. 762/89 [4] tika ieviests īpašs pasākums attiecībā uz noteiktiem pākšaugiem; tā kā šā pasākuma darbības termiņš beidzas 1996. gada 30. jūnijā;
tā kā tādu pākšaugu kā lēcas, aunazirņi un vīķi audzēšanas saglabāšana ir ekonomiski nozīmīga Kopienai;
tā kā mērķi - saglabāt šādas kultūras - var sasniegt, piešķirot atbalstu par hektāru; tā kā atbalsts ir jānosaka pēc tādas likmes, kas ļauj sasniegt iepriekš minēto mērķi; tā kā pašreizējā atbalsta maksājumu likme ECU 181 par hektāru ir apmierinoša;
tā kā 1992. gada 30. jūnija Padomes Regulā (EEK) Nr. 1765/92 [5], ar kuru izveido atbalsta sistēmu noteiktu laukaugu audzētājiem, ir noteikti ierobežojumi tām platībām, par kurām ir maksājams kompensācijas atbalsts, it īpaši attiecībā uz eļļas augu sēklām; tā kā šādu pākšaugu audzēšana nodrošina dzīvotspējīgu alternatīvu un novērš nelīdzsvarotību Kopienas tirgū; tā kā tomēr ir jāizvairās no pārāk lielu platību aizņemšanas ar šādiem pākšaugiem; tā kā to var sasniegt, nosakot maksimālo garantēto platību 400000 hektāru apmērā;
tā kā Regulā (EEK) Nr. 762/89 ir paredzēta naudas soda piemērošana par to atbalstu, kas izmaksāts tirdzniecības gadā pēc jebkuras maksimālās garantētās platības ierobežojumu pārsniegšanas; tā kā šajā regulā ierobežojumu pārsniegšanas gadījumā ir paredzēts piemērot naudas sodu kārtējā tirdzniecības gadā; tā kā Komisijai ir jāpieņem pārejas pasākumi, lai nepieļautu divu naudas sodu piemērošanu pirmajā piemērošanas gadā, proti, no 1996. gada 1. jūlija līdz 1997. gada 30. jūnijam,
IR PIEŅĒMUSI ŠO REGULU.
1. pants
Atbalstu piešķir par šādu pākšaugu audzēšanu:
a) lēcu, kas ir ietvertas KN kodā 07134090 (pārējie);
b) aunazirņu, kas ir ietverti KN kodā 07132090 (pārējie);
c) Vicia sativa L. un Vicia ervilla Willd. sugu vīķu, kas ir ietverti KN kodā ex07139090 (pārējie).
2. pants
1. Atbalstu piešķir tirdzniecības gadā par 1. pantā minēto pākšaugu audzēšanu. Tirdzniecības gads ilgst no 1. jūlija līdz 30. jūnijam.
Aramzemes platībām, kuras ir ietvertas pieteikumā atbalsta piešķiršanai par hektāru atbilstīgi sistēmai, ko finansē saskaņā ar Regulas (EEK) Nr. 729/706 [6] 1. panta 2. punktu, nevar piemērot atbalsta maksājumu, kas paredzēts šajā sistēmā.
2. Neierobežojot 3. pantu, platībatkarīgais atbalsts par hektāru, kas ir apsēts un no kura ir novākta raža, ir ECU 181.
3. pants
Ja platības, kas apsētas ar 1. pantā minētajiem pākšaugiem, pārsniedz maksimālo garantēto 400000 hektāru platību, tad atbalstu par kārtējo tirdzniecības gadu proporcionāli samazina.
4. pants
1. Atbalstu pākšaugu audzētājiem, ko ievieš ar šo regulu, uzskata par intervenci, ar kuru paredzēts stabilizēt lauksaimniecības tirgus Regulas (EEK) Nr. 729/70 3. panta 1. punkta nozīmē.
2. Regulas (EEK) Nr. 3508/92 [7] 1. panta 1. punkta a) apakšpunktam pievieno šādu ievilkumu:
"- īpašu pasākumu attiecībā uz noteiktiem pākšaugiem, kas noteikts ar Regulu (EK) Nr. 1577/96 [8];"
5. pants
1. Dalībvalstis vēlākais līdz katra tirdzniecības gada 15. septembrim paziņo Komisijai par platībām, uz kurām attiecas atbalsta piešķiršanas pieteikumi.
2. Dalībvalstis vēlākais līdz katra tirdzniecības gada 1. novembrim paziņo Komisijai par platībām, par kurām ir maksājams atbalsts.
6. pants
1. Komisija nosaka sīki izstrādātus piemērošanas noteikumus saskaņā ar procedūru, kas noteikta Regulas (EK) Nr. 603/95 [9] 17. pantā. Saskaņā ar šo procedūru Komisija nosaka, par cik ir pārsniegti maksimālās garantētās platības ierobežojumi, un ne vēlākais līdz attiecīgā tirdzniecības gada 15. novembrim nosaka galīgo atbalstu.
2. Ja pārejas atvieglošanai no spēkā esošās sistēmas uz to, kas noteikta šajā regulā, ir nepieciešami pārejas pasākumi, tad tos veic saskaņā ar 1. punktā minēto procedūru.
3. Pēc trim tirdzniecības gadiem, kuru laikā piemēro šajā regulā paredzēto sistēmu, Komisija sagatavo ziņojumu par šīs sistēmas piemērošanu un, ja nepieciešams, pievieno atbilstošus priekšlikumus.
7. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1996./97. tirdzniecības gada.
Šī regula uzliek saistības kopumā un ir piemērojama visās dalībvalstīs.
Briselē, 1996. gada 30. jūlijā

Labels: 17
5
3
6
15